ROZHODNUTIE RADY
z 18. júla 2005
o pristúpení Spoločenstva k nariadeniam Európskej hospodárskej komisie Organizácie Spojených národov č. 94 o ustanoveniach týkajúcich sa schválenia motorových vozidiel z hľadiska ochrany cestujúcich v prípade čelnej zrážky a č. 95 o ustanoveniach týkajúcich sa schválenia motorových vozidiel z hľadiska ochrany cestujúcich v prípade bočnej zrážky
(Text s významom pre EHP)
(2005/614/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesové vozidlá, a podmienok vzájomného uznávania udelených schválení na základe týchto predpisov („revidovaná dohoda z roku 1958“) (1), a najmä na jeho článok 3 ods. 3 a článok 4 ods. 2,
so zreteľom na návrh Komisie,
so zreteľom na súhlas Európskeho parlamentu (2),
keďže:
(1)
Cieľom štandardizovaných požiadaviek nariadení Európskej hospodárskej komisie Organizácie Spojených národov č. 94 a č. 95 o ustanoveniach týkajúcich sa schválenia motorových vozidiel z hľadiska ochrany cestujúcich v prípade čelnej a bočnej zrážky je odstrániť technické bariéry v obchode s motorovými vozidlami medzi zmluvnými stranami, pričom sa zabezpečí vysoký stupeň bezpečnosti a ochrany cestujúcich.
(2)
Nariadenia č. 94 a č. 95 neboli zahrnuté do prílohy II k rozhodnutiu 97/836/ES, pretože neboli v súlade s technickými požiadavkami a špecifikáciami Spoločenstva v čase pristúpenia Spoločenstva k revidovanej dohode z roku 1958.
(3)
So zreteľom na ďalšie zmeny a doplnenia by sa nariadenie č. 94 (3) a nariadenie č. 95 (4) mali zahrnúť do systému Spoločenstva na schvaľovanie typu motorových vozidiel,
ROZHODLA TAKTO:
Článok 1
1. Európske spoločenstvo uplatní nariadenie Európskej hospodárskej komisie Organizácie Spojených národov č. 94 o ustanoveniach týkajúcich sa schválenia motorových vozidiel z hľadiska ochrany cestujúcich v prípade čelnej zrážky.
2. Európske spoločenstvo uplatní nariadenie Európskej hospodárskej komisie Organizácie Spojených národov č. 95 o ustanoveniach týkajúcich sa schválenia motorových vozidiel z hľadiska ochrany cestujúcich v prípade bočnej zrážky.
3. Texty nariadení sú pripojené k tomuto rozhodnutiu.
Článok 2
Nariadenie Európskej hospodárskej komisie Organizácie Spojených národov č. 94 o ustanoveniach týkajúcich sa schválenia motorových vozidiel z hľadiska ochrany cestujúcich v prípade čelnej zrážky a nariadenie Európskej hospodárskej komisie Organizácie Spojených národov č. 95 o ustanoveniach týkajúcich sa schválenia motorových vozidiel z hľadiska ochrany cestujúcich v prípade bočnej zrážky sa zahrnú do systému Spoločenstva na schválenie typu motorových vozidiel.
Článok 3
Toto rozhodnutie sa oznámi prostredníctvom Komisie generálnemu tajomníkovi Organizácie Spojených národov.
V Bruseli 18. júla 2005